1Yesu obu yamazire kugamba ebi, yaruga Galiraaya yagenda omu kicweka kya Buyudaaya nseeri y'ekisaaru Yorudaani; 2ebitebe by'abantu baingi byamuhonderayo, yabakiza endwara. 3Abafalisaayo baija nambere ali, baamulenga nibamukaguza bati: “Ebiragiro bya Musa nibiikiriza omusaija kubinga mukazi we naamujunaana ensonga yoona?” 4Yesu yabagarukamu ati: “Timukasomaga ngu, Ogu ayabahangire kuruga omu kubanza, akahanga omusaija n'omukazi? 5Yayongera ati: ‘Nikyo omusaija araalekeraga ise na nyina agumire hali mukazi we, kandi ababiri abo bafooke mubiri gumu.’ 6Nahabweki baba batakyali babiri, baitu omu Ruhanga eki yateeraniize, hatalibaho muntu akyahukaniza.” 7Abafalisaayo baagaruka baamukaguza bati: “Kandi habwaki Musa yaikiriize omuntu kuha mukazi we ebbaruha y'okwahukana, nukwo amubinge?” 8Yabagarukamu ati: “Habw'okugumangana kw'emitima yanyu nikyo Musa yabaikiriize okubinga bakazi banyu, baitu okuruga kara koona kikaba kitalikwo. 9Kandi nimbagambira nti: Omuntu weena anyakubinga mukazi we atamutuzire obusiihani, akaswera ondi, buli asiihaine; kandi weena aliswera omukazi anyakubingirwe, buli nawe asiihaine.” 10Abeegesebwa be baamugambira bati: “Eby'omusaija n'omukazi obu biraaba biri biti, haakire omuntu okutaswera.” 11Baitu uwe yabagarukamu ati: “Tibali boona abasobora kuhondera eki ngambire, kwihaho abo bonka Ruhanga aba akihaire. 12Habwokuba haroho abakonwa abaazairwe kwo, kandi haroho abaakonerwe abantu, kandi haroho abaayekonere bonka habw'obukama bw'omwiguru. Arukusobora kukwata kinu, akikwate.” 13Nubwo baamuleetiire abaana abato abakwateho, abasabire. Abeegesebwa be baacoomera ababalesire; 14baitu Yesu yabagambira ati: “Muleke abaana bato baije nambere ndi, mutabatanga; habwokuba abali nk'abo, obukama bw'omwiguru bwabo.” 15Nubwo yabataho emikono, yarugayo. 16Omuntu akaija hali Yesu, yamukaguza ati: “Mwegesa, kikorwa ki ekirungi eki nsemeriire kukora, nukwo ntunge obwomeezi obutahwaho?” 17Yamugarukamu ati: “Nonkaguliza ki ha kintu ekirungi? Haroho omurungi omu wenka. Obu oraaba noogonza kutaaha omu bwomeezi, okwatege Ebiragiro.” 18Uwe yamukaguza ati: “Biragiro ki?” Yesu yamugarukamu ati: “Otaliita. Otalisiihana. Otaliiba. Otalihangirra. 19Otiinege sso na nyoko. Ogonzeege mutaahi wawe nkooku oyegonza wenka.” 20Omusigazi ogu yamugarukamu ati: “Ebi byona nkabikwata, ninkuyaburwaho kiha?” 21Nandiki Yesu ati: “Obu oraaba noogonza kuhikirra, genda otunde ebyawe byona, sente eziraarugamu ozigabire abaseege, nubwo olitunga itungo omwiguru; nukwo oije onkuraatire.” 22Omusigazi obu yahuliire eki, yagenda agwerirwe, habwokuba akaba aina itungo lingi. 23Yesu yagambira abeegesebwa be ati: “Mazimakwo nimbagambira nti: Ka nikiremeera omuguuda kutaaha omu bukama bw'omwiguru. 24Ninyongera kubagambira nti: Nikirahuka engamiya kuraba omu nyindo y'enkinzo, kukira omuguuda kutaaha omu bukama bwa Ruhanga.” 25Abeegesebwa be obu baahuliire kinu, baahunirra muno, baagamba bati: “Mara nooha alisobora kujunwa?” 26Baitu Yesu yabarolerra naabagambira ati: “Kinu abantu tibarukukisobora, baitu Ruhanga naasobora byona.” 27Nubwo Petero yamukaguza ati: “Dora itwe tukasiga byona twakuhondera; obu, tulitunga ki?” 28Nandiki Yesu ati: “Mazimakwo nimbagambira nti: Omu bwomeezi oburukwija, Omwana w'omuntu obu aliikarra ha kitebe kye eky'ekitiinisa, na inywe abampondiire mulikarra ha bitebe ikumi na bibiri, mucwere emisango enganda ikumi na ibiri eza Isirairi. 29Omuntu weena ayasigire amaju ge, rundi bagenzi be, rundi banyaanya, rundi ise, rundi nyina, rundi abaana be, rundi ebibanja bye habwange, aliheebwa emirundi kikumi, kandi atunge n'obwomeezi obutahwaho. 30Baitu baingi ab'okubanza baliba b'enyuma, kandi ab'enyuma baliba b'okubanza.”
lug_Latn